CELEX: 62009CN0228
Language: el
Date: 2009-06-24 00:00:00
Title: Υπόθεση C-228/09: Προσφυγή της 24ης Ιουνίου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

26.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 233/3
            
         Προσφυγή της 24ης Ιουνίου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-228/09)
   2009/C 233/04
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Δ. Τριανταφύλλου και A. Stobiecka-Kuik)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, συνυπολογίζοντας το ποσό της «opłata rejestracyjna» (τέλους ταξινομήσεως) στη βάση επιβολής του ΦΠΑ που βαρύνει στην Πολωνία την παροχή, την ενδοκοινοτική κτήση ή την εισαγωγή επιβατικού οχήματος, παρέβη τις υποχρεώσεις που υπέχει από τα άρθρα 78, 79, 83 και 86 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1)
               
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προβαλλόμενη στο πλάισιο της υπό κρίση υποθέσεως αιτίαση αφορά τον εκ μέρους της Δημοκρατίας της Πολωνίας συνυπολογισμό στη βάση επιβολής του ΦΠΑ ενός τέλους ταξινομήσεως όταν η παροχή, η ενδοκοινοτική κτήση ή η εισαγωγή επιβατικού οχήματος πραγματοποιείται εντός του κράτους μέλους αυτού.
   Κατά την άποψη της Επιτροπής, υφίσταται θεμελιώδης ομοιότητα μεταξύ του επίμαχου πολωνικού φόρου/τέλους και του δανικού φόρου/τέλους στην υπόθεση C-98/05, De Danske Bilimportører. Στην εν λόγω υπόθεση, το Δικαστήριο έκρινε ότι ο επίμαχος φόρος/το επίμαχο τέλος ταξινομήσεως δεν πρέπει να εμπίπτει στη βάση επιβολής του ΦΠΑ.
   Η Επιτροπή έχει τη γνώμη ότι, σε περίπτωση διαδοχικών μεταβιβάσεων του ιδίου οχήματος πριν από την ταξινόμησή του, προκύπτει ότι το επίμαχο πολωνικό τέλος ταξινομήσεως είναι κατ’ ουσίαν τέλος ταξινομήσεως και όχι φόρος κύκλου εργασιών όπως διατείνεται η Δημοκρατία της Πολωνίας. Ο υπόχρεος στην καταβολή του φόρου μπορεί να εκπέσει το ποσό του τέλους ταξινομήσεως από τη βάση επιβολής του φόρου. Αυτό σημαίνει ότι, τελικά, μέσω του συστήματος της εκπτώσεως του καταβληθέντος σε προηγούμενο στάδιο φόρου, το τέλος ταξινομήσεως καταβάλλεται μόνο μια φορά.
   Η Επιτροπή δεν συμφωνεί με τον ισχυρισμό της Δημοκρατίας της Πολωνίας ότι ο υπόχρεος προς καταβολή του τέλους ταξινομήσεως είναι ο πωλητής, ο ενδοκοινοτικός αγοραστής ή ο εισαγωγέας του οχήματος και όχι το πρόσωπο στου οποίου το όνομα ταξινομείται το όχημα.
   
      (1)  ΕΕ L 347, σ. 1.